ROK 2014

1. HLAVNÉ VÝSLEDKY PODNIKATEĽSKEJ ČINNOSTI V TIS. EUR

Rok	2009	2010	2011	2012	2013	2014	
Tržby za predaj tovaru	1032442	1098280	1105922	1056364	1065953	780152	
Tržby za predaj výrobkov a služieb	1539309	1551064	1993562	1810855	1952713	2135989	
Tržby z predaja materialu	101018	116187	12642	682	6073	156368	
HV za bežnú činnosť po zdanení	146575	177209	224219	269356	190611	143450	

2. SPRÁVA  PREDSEDU  VALNÉHO ZHROMAŽDENIA

Vážení  spoločníci, 

vítam Vás na zasadnutí valného zhromaždenia spoločnosti. Predkladám výročnú správu spoločnosti PROLI spol. s r.o. za rok 2014. 
              
      V tomto roku sme opäť vykonali niekoľko dôležitých rozhodnutí  pre podporu a udržanie činnosti našej spoločnosti. Boli to dôležité rozhodnutia v  obchodnej, technickej a logistickej oblasti. Na niektoré z týchto rozhodnutí  mali vplyv doterajšie výsledky v našom hospodárení, ďalšie opatrenia však boli dôsledkom na ešte stále pretrvávajúcu finančnú a hospodársku krízu v EU, ktorej dôsledky sa začali prejavovať v tých odvetviach hospodárstva,  ktoré priamo ovplyvňujú našu výrobnú a hlavne obchodnú činnosť.

      Ak hodnotím naše hlavné výsledky podnikateľskej činnosti za roky  2012, 2013,  a terajšie za rok 2014, vidím znaky stabilizácie vo výkonnosti našej firmy a odraz opatrení, ktoré sme vykonali.  Tržby z predaja tovaru a vlastných výrobkov oproti roku 2013 síce klesli  v priemere , ale vidieť , že sa predalo výrazme viac materiálu, pod čím sa u nás rozumejú prázdne korpusy svietidiel. Je to spôsobené kvôli rozvoju v oblasti LED technológií , a teda veľa svietidiel si zákazníci upravujú sami na LED verzie.
Hospodársky výsledok za účtovné obdobie 2014 opäť klesol, práve kvôli predaju materiálu, na ktorom sa nevykazuje taky zisk ako pri predaji výrobkov. Zaznamenali sme návrat odberateľov z okolitých krajín Európskeho spoločenstva, mierne stúpa dopyt na Slovensku

Správu, ktorú predkladám na rokovanie obsahuje hodnotenie spoločnosti v oblasti

-	obchodnej činnosti
-	technickej stratégie
-	manažérskych procesov

Hospodárska činnosť spoločnosti bola v roku 2014 zameraná hlavne na udržanie a rozvoj obchodnej aktivity  v týchto dvoch  oblastiach:

1/  zabezpečenie sortimentu tovaru v požadovaného množstve a  kvalite  
2/ udržanie, resp. rozšírenie obchodných stykov s partnermi v EÚ a okolitých krajinách

      Spoločnosť PROLI spol. s r.o. zamestnávala ku koncu roka 2014 celkom 10 pracovníkov v nasledovnom zložení: 
-	v pobočke Bočiar bolo zamestnaných 2 pracovníkov,
-	v pobočke v Košiciach 8 pracovníkov,

      Na Slovensku už od 2008 platíme jednotnou európskou menou EURO. Táto skutočnosť má priaznivý dopad na našu ekonomiku lebo fakturácia  zahraničným odberateľom sa vykonáva v jednotnej mene, čím sme dosiahli veľmi priaznivý výsledok v ukazovateli kurzových strát a ziskov. Hodnota ukazovateľa  kurzové zisky /straty je 1,38.

     Od polovice roku začal kurz dolára výzarne posilňovať, čo má za následok zvýšenie nákladov na nákup korpusov svietidiel pri položkách z Číny. V tomto roku sme sa snažili udržať predajné ceny na pôvodnej úrovni, i za týchto okolností, ale vývoj kurzu je veľmi nelichotivý a v roku 2015 budeme nútení predajné ceny výrazne zvýšiť

Vážení  spoločníci,

najdôležitejšia činnosť spoločnosti bola v tomto roku zameraná na  zvýšenie technickej vybavenosti svietidiel, obchodnej a logistickej stratégií na trhu priemyselných svietidiel v týchto  oblastiach:

a/ udržanie požadovaného sortimentu priemyselných svietidiel v kvalite a množstve
b/ zvýšenia podielu predaja svietidiel s elektronickým predradníkom
c/ v udržaní a rozširovaní obchodných stykov s partnermi z EU
d/ hľadanie nových obchodných kontaktov v krajinách mimo EU

Technická stratéga firmy       

Priemyselné svietidlá predstavujú hlavné zameranie v obchodnej činnosti našej firmy. Z toho vyplýva aj požiadavka aktuálnosti technickej stratégie spoločnosti. Na priemyselné svietidlá sú kladené vysoké  technické požiadavky. Ich široké uplatnenie v priemysle a v súvisiacich odvetviach od nich vyžaduje predovšetkým:
•	bezporuchovú prevádzku,
•	 nízke nároky na údržbu
•	 a rovnako nízku energetickú náročnosť.

      Technická stratégia spoločnosti v poslednom období je ovplyvňovaná okrem požiadaviek trhu aj smernicami ES a normami STN ohľadom energetickej hospodárnosti.
Oblasť vstavaných a stropných svietidiel reprezentujú iba svietidla s vysokoleštenou hliníkovou geometricky definovanou odrazovou plochou. Na špeciálnu požiadavku zákazníka  dodávame aj svietidlá s iným typom difúzora, napr. s mliečnou alebo štruktúrovanou plochou. 

      V poslednom období požadujú odberatelia takmer výlučne svietidlá s elektronickým predradníkom a so svetelným zdrojom v trojpásmovom svetelnom spektre, ktorý má aj zvýšený svetelný tok.
Smerovanie technickej politiky spoločnosti do prednostného uplatnenia elektronických predradníkov  vo svietidlách sledujeme cieľ znižovania energetickej náročnosti na  osvetlenie výrobných  a skladových priestorov. 
V tomto smere musíme vykonať viac práce v oblasti technickej propagácie svietidiel s poukázaním na ich energetickú a environmentálnu prospešnosť. 
Pre  priemyselné svietidlá žiarivkové pokračoval trend uplatňovania kvalitných  difúzorov z polykarbonátu  a odrazových plôch z vysokolešteného Al plechu. Tu však treba rozlišovať, v akom prostredí sa bude svietidlo s krytím IP65 a vyšším  používať a podľa prostredia použiť difúzor z PC resp. z PS. 

      Väčšina dodávok sa už realizuje  s elektronickým predradníkom. Používanie svietidiel s klasickým indukčným predradníkom  je na ústupe. 
Z hľadiska vývoja cien energie sa  uprednostňuje používanie svietidiel jednoznačne s elektronickým predradníkom.    
Vo väčšej miere sa nám podarilo na trhu presadiť  pre priemyselné použitie  nástenné a stropné svietidlá s kompaktnými žiarivkami a s elektronickým predradníkom.

      V komodite nízkonapäťových 12V svietidiel  sa trh mení. Vplyvom obmedzenia a postupného vylúčenia používania vláknových zdrojov svetla – žiaroviek sa predajnosť svietidiel tohto typu postupne znižuje. Ďalším dôvodom je nástup svietidiel  s LED diódami. Preto je naša reakcia na túto situáciu v tom smere, že postupne vylučujeme tento typ svietidiel z našej ponuky.
Narastajúci trend hľadania alternatívnych spôsobov osvetľovania exteriérov a interiérov namiesto klasických žiaroviek je použitie LED diód zaliatych v plaste v tvare pásky a modulov.

       Pre dekoratívne a orientačné použitie je aj ponuka v prevedení na 3M páske dostupná v piatich farebných odtieňoch., resp. v prevedení RGB.  
      V sortimente núdzových svietidiel sme pokryli celu škálu svietidiel, ktoré pre aplikáciu vyžadujú stupeň krytia IP20 až IP65 s dobou autonómnosti od 1 do 3hod. Tieto svietidla sú pre trvalé alebo netrvalé núdzové osvetlenie. 
Všetky typy žiarivkových svietidiel ponúkame aj v núdzovom prevedení. Do týchto svietidiel vieme vložiť zariadenie – invertor so záložným batériovým zdrojom, ktorý z klasického svietidla urobí svietidlo pre použitie v núdzovom stave.

      Aj v tomto sortimente sa presadzuje aplikácia výkonných LED diód. V súčasnej dobe, keď sa stále viac kladie dôraz na životnosť výrobku a jeho nízke prevádzkovo - servisné náklady, je použitie výkonných LED diód splnením týchto požiadaviek v núdzových svietidlách. Núdzové svietidlá s LED zdrojom sa stali našim štandartným produktom

      Ukazuje sa, a výsledky predaja svietidiel s elektronickým predradníkom tomu nasvedčujú, že  orientácia na znižovania energetickej náročnosti vo svietidlách bola správna. Tento trend podporujú aj smernice z ES a nariadenia vlády SR o hospodárnosti s elektrickou energiou.

      Z pohľadu využívania regulovateľných  elektronických predradníkov sa vynára otázka efektívneho a energeticky hospodárneho využívania osvetľovacích zariadení. Jedná sa 
o oblasť regulácie. Osvetľovacia sústava klasická, neregulovaná už nedominuje v návrhoch osvetlenia. 
Čoraz častejšie sa však začínajú využívať osvetľovacie sústavy jednodimenzionálne regulované, kde je zabezpečená regulácia osvetlenia podľa zadaných podmienok ( denné osvetlenie, prítomnosť osôb,.....). 

        Vyzdvihujem  a dávam do pozornosti pre budúce obdobia elektronizáciu  osvetľovacích sústav verejného osvetlenia.
Vo svietidlách popri konvenčných predradníkoch  sa použijú aj plynule stmievateľné elektronické predradníky so zabudovanými obvodmi, cez ktoré sa vykonáva komunikácia po silovom vedení. Takto usporiadané svietidlo verejného osvetlenia  so zabudovaným 
stmievateľným  elektronickým predradníkom dokáže plynule regulovať príkon výbojky v rozsahu 100 až 15%

      Tiež chcem poukázať na používanie  -  trend vo  verejnom osvetlení s použitím LED svietidiel. 
Pokiaľ v minulom roku bolo o výhodách svietidiel verejného osvetlenia s LED diódami veľa nejasností ohľadom ich úspor elektrickej energie a životnosti, teraz je trh a verejnosť informovaná pravdivejšie. 
Vzhľadom k smeru vývoja technických parametrov LED diód a ich sériovej výrobe, dá sa očakávať že do dvoch rokov by mohli ceny svietidiel s LED diódami klesnúť na polovicu dnešných cien. V takomto prípade sa už použitie týchto svietidiel stáva rentabilným v porovnaní so svietidlami s výbojkovými svetelnými zdrojmi. Samozrejme LED svietidlá sa dostávajú do našej ponuky ako stabilné produkty. Je po nich čoraz väčsí dopyt, no reálne objednávky sa pohybujú v jednotkách kusoch. V porovnaní žiarvkovými a výbojkovými svietidlami , ktoré sa predávajú v stovkách, tisíckach kusoch, je to zatiaľ mizivý pomer. Je to samozrejme kvôli, cene LED svietidiel.

Oblasť obchodnej činnosti

      Slovensko je členským štátom  Európskeho spoločenstva a členom Európskej menovej únie so spoločnou menou EURO.  
Voľný obchod bez colných prekážok, obchodovanie v jednotnej mene, väčší počet dodávateľov svetelnej techniky v rôznych cenových hladinách a sortimente významne ovplyvňuje obchodnú stratégiu spoločnosti. 

        Členstvo Slovenska v ES zaväzuje prijať smernice a zákony aj v oblasti hospodárenia s energiou. V novembri roku 2005 prijala NR SR zákon č.555/2005 Z.z. o energetickej hospodárnosti budov, ktorý platí od januára 2006. V tomto roku sa mnohé organizácie v oblasti investičnej činnosti zaujímajú, akým spôsobom budú plniť smernicu zákona. Vykonávacia vyhláška , ktorá je účinná od januára 2008 sa  týka aj hodnotenia energetickej hospodárnosti budov z hľadiska osvetlenia. 
Je preto dôležité  sledovanie vývoja nových technológií vo svetelnej technike za účelom obsadenia trhu v novom segmente a jeho včasnej ponuke na trhu.
Svietidlá, dodávané našou firmou a inštalované v budove budú hodnotené podľa  spotreby energie na osvetlenie.

        Naša obchodná činnosť v oblasti  nákupu svietidiel je orientovaná  hlavne na dodávateľov z Číny, čo predstavuje takmer 76% z objemu všetkých nákupov.
 Od dovozu prvého  kontajnera z Číny už uplynulo viac ako 10 rokov. V dovoze prevažujú žiarivkové svietidlá a výbojkové, pričom dovážame iba svietidlá  prázdne.
 Do roku 2008 vrátane  každým rokom narastala obchodná činnosť, zvyšovali sa objemy dovozu v množstvách a v sortimente žiarivkových a výbojkových svietidiel. V druhej polovici roku 2008 sa začali prejavovať dôsledky prichádzajúcej finančnej a hospodárskej krízy, keď sme zaznamenali  pokles objednávok najmä z pobaltských štátov.
 
      Naša odozva na tento stav v obchodnej činnosti znamenala zníženie objemu dovozu v množstve a tiež v sortimente. V roku 2009 sme doviezli celkom 13 kontajnerov /12 ks kontajnerov  40“HQ a 1ks kontajner 20“ HQ/. Oproti roku 2008 to bol pokles v realizovaných dovozoch o 24%, v objeme pokles však až o 75%. 
V roku 2011 sme celkom doviezli 28 kontajnerov, z toho bolo 22 kontajnerov 40“HQ a 6 kontajner 20“ HQ.
V roku 2012 sme celkom doviezli 18 kontajnerov, z toho bolo 17 kontajnerov 40“HQ a 1 kontajner 20“ HQ.
V roku 2013 sme celkom doviezli 24 kontajnerov, z toho bolo 24 kontajnerov 40´HQ.
V roku 2014 sme celkom doviezli 21 kontajnerov, z toho bolo 20 kontajnerov 40´HQ.

Ako je vidieť z prehľadu, dovoz opäť stúpa v objeme, čiastočne aj v sortimente. Zjavne sa zvyšuje  dovoz  LED svietidiel. 

       Táto skutočnosť sa odrazila aj v zodpovedajúcom v nížení nákupu komponentov . Komponenty pre svietidlá ako aj svietidlá, ktoré nie sú v našom sortimente kupujeme z Nemeckej spolkovej republiky, Talianska, Českej republiky, Maďarska a Poľska..
V tomto roku sme pokračovali v  nákupe komponentov najmä z Nemecka  (Vossloch-Schwabe), pričom hlavný dôraz sa kladie vedľa klasických predradníkov na elektronické predradníky pre žiarivkové  svietidlá.

      Elektronické predradníky  nakupujeme aj od domácich dodávateľov  z  Osramu,  Philipsu a DNA. 

      Stropné podhľadové svietidlá so zvláštnou geometriou odrazovej plochy pre priemyselné použitie nakupujeme od dodávateľov z Českej republiky. Z Poľska dovážame komponenty  pre svietidlá, ktoré upravujeme pre použitie ako núdzové svietidlá. Z Maďarska dovážame svietidlá s elektronickým predradníkom vrátane svetelného zdroja a žiarivkové svietidlá pre všeobecné použitie. 

      Svietidlá verejného osvetlenia predstavujú dôležitou časťou nášho sortimentu svietidiel. Naša firma ponúka svietidlá a svetelné zdroje, pričom svietidlá sú základným prvkom sústavy verejného osvetlenia a svetelný zdroj jeho srdcom. Svietidlá verejného osvetlenia , ktoré sú v našom sortimente majú vždy svetelný zdroj výbojku. Z tohto pohľadu musíme pre budúcnosť venovať väčšiu pozornosť technickému prevedeniu svietidla z pohľadu jeho 
optiky , svetelného toku  a životnosti svietidla. 
Tieto tri parametre svietidla verejného osvetlenia treba zákazníkovi trpezlivo vysvetliť, aby sa vedel rozhodnúť pre naše svietidlá. 

      V segmente architektonických svietidiel, ktoré môžeme priradiť k verejnému osvetleniu naša ponuka obsahuje projektory, záhradné a parkové svietidlá, s ktorými možno osvetliť fasády budov a záhrady, čím sa dosiahne svetelno-výtvarný nočný obraz budovy resp. mesta aj pri vzdialených pohľadoch. Tu  sa začínajú vo väčšej miere uplatňovať svietidlá s LED svetelnými zdrojmi pre ich bezporuchový chod a dobré svetelne – farebné osvetlenie scény..
  
      Naša firma súčasne s predajom svietidiel predáva aj svetelné zdroje. Z počiatočného malého objemu predaja svetelných zdrojov realizujeme teraz kompletné dodávky svietidiel a svetelných zdrojov. Ponuka obsahuje žiarovky, žiarivky v prevedení T8 a T5, kompaktné žiarivky, výbojky metalhalogenidové a sodíkov, tiež indukčné, LED trubice, žiarovky s LED diódami, LED pásy pre interiér a exteriér farebné a v prevedení RGB vrátane zdrojov a ovládania.  

      Približne 25% z predaja svietidiel a svetelných zdrojov je určených na  slovenský trh a cca 75% je distribuovaných do zahraničia, ktoré sú fakturované v súčasnej dobe len v EUR  

      Vyplýva z toho teda, že spoločnosť je proexportne orientovaná. Máme okolo 160 zahraničných obchodných partnerov. Našimi hlavnými zákazníkmi sú firmy v Poľsku, Litve, Lotyšsku a Estónsku , v Čechách, v  Slovinsku a v Maďarsku. Pokračujeme v menších objemoch predaja svietidiel s firmami v Nemecku, Holandsku, Rumunsku, Bulharsku a tiež na Malte a v Jordánsku.

      Skutočnosť, že tuzemský trh sa stáva trhom európskym si vyžaduje neustále sa venovať obchodným partnerom a pružne reagovať na zmeny technických a obchodných požiadaviek zákazníkov. 

      Konkurencia na trhu svietidiel spôsobuje pokles cenových hladín a spätne vyvoláva tlak na hľadanie dodávateľov svietidiel a komponentov pre svietidlá vo vhodných cenových hladinách.

      Rovnako je potrebné venovať pozornosť kompletnej dodávke svietidiel vrátane svetelných zdrojov, k čomu je nutné mať kvalitného dodávateľa svetelných zdrojov v priaznivých cenových úrovniach. V tejto súvislosti je dôležité poznamenať, že svietidlo sa stáva kvalitným vtedy, keď je osadené kvalitnými prvkami a svetelným zdrojom.

      V dodávke svetelných zdrojov pre žiarovkové, žiarivkové a výbojkové svietidlá sme nadviazali obchodnú spoluprácu s firmou PHILIPS Slovakia s.r.o. a LUXART s.r.o.

       Naďalej obchodujeme aj s firmou OSRAM Slovakia a.s., kde sa hlavne zameriavame na nákup výbojkových svetelných zdrojov  a elektronických predradníkov. Od firmy Toplight s.r.o. kupujeme svetelné zdroje talianskeho výrobcu LEUCI. Ešte stále pretrvávajúci obchod s halogénovými žiarovkami  a nastupujúci trend používania svetelných zdrojov na báze LED diód zabezpečujeme vlastným dovozom z Číny.

      V zmysle naplnenia zákona č. 223 / 2001 Z.z. o nakladaní s elektroodpadom a recyklácií
je naša spoločnosť od apríla 2006 registrovaná na MŽP SR  a zapísaná do Registra výrobcov elektrozariadení pod číslom EZ 0000537. 
Od 1.1.2014 sme sa podľa nového zákona stali povinnou osobou aj pre segment batérií. Spoločnosť je zapísaná do Registra batérií  pod číslom BAT 0000705. 
V recyklačnom fonde sme zaregistrovaní pod číslom: 0031417965 pre komodity Batérie a akumulátoty, elektrozariadenia, plasty, papier a lepenka. 
Registrovaný zber svetelných zdrojov a svietidiel  a batérií pre našu firmu vykonáva E-cycling, s.r.o., B. Bystrica. 
Registrovaný zber pre plasty a papier pre našu firmu vykonáva Natur pack a.s. Bratislava.

Oblasť manažérskych procesov

       V úvode mojej výročnej správy za rok 2014 konštatujem náznaky stabilizácie vo výkonnosti našej firmy.  
Keď však hodnotím aj ďalšie ukazovatele hlavných výsledkov našej činnosti, konštatujem niektoré zlepšené ukazovatele, ktoré naznačujú stabilizáciu, resp. rast. Výrazne poklesla výrobná spotreba ( materiál a energia), tiež mzdové náklady.

       Firma zamestnáva celkom 10 pracovníkov, z čoho je 4 pracovníkov výrobných a 6 pracovníkov administratívno-obslužných. Tu sa na základe prijatých objednávok od zákazníka vykonáva montáž komponentov do prázdnych svietidiel a vyrába sa  ( skladá ) objednané svietidlo, vrátane jeho funkčného odskúšania. Tu sa teda hlavne tvorí pridaná hodnota predávaného tovaru a výkonnosť pracoviska možno hodnotiť produktivitou práce. 

Vážení  spoločníci,

v mojej správe so vykonal zhodnotenie činnosti našej firmy za rok 2014.
 Poukázal som na niektoré problémy, ktoré sa snažíme riešiť dlhodobo a tiež aj aktuálne. Môžem konštatovať, že obchodne – výrobná činnosť firmy v tomto roku vykázala vcelku dobré výsledku vzhľadom na prostredie, ktoré vzniklo pôsobením finančnej svetovej krízy. 
Tým, že sme dokázali správne zareagovať na vzniknutú situáciu vlastným znížením výrobných nákladov a úsporami, tiež včasnou a dobre cielenou cenovou politikou sme dokázali ustáť mnohé problémy v nákupe, výrobe a predaji svietidiel.
Táto doba si vyžaduje  neustále sledovať dianie na trhu, poznať zámery investorov a aktuálne reagovať na ich požiadavky.
 Udržať firmu v kontakte s odberateľom je súčasná požiadavka pre jej budúci rast a rozvoj. 

Ukazuje sa, že s týmito opatreniami môže naša rodinná firma pokračovať vo svojej činnosti. Nesmieme však zabudnúť, že úspešne zotrvanie na trhu so svietidlami si vyžaduje aj myslieť aspoň krok, dva dopredu. Znamená to včas zachytiť nastupujúcu vlnu v nových svetelných zdrojoch s LED diódami.
Ponuka na trhu je obrovská, vznikajú nové firmy zamerané iba na predaj LED svietidiel. Každá novovzniknutá firma nám odkrajuje zákazníkov z trhu. Preto musíme aj mi včas zareagovať. 
V súčasnosti sa ponúkajú dve riešenia:
•	Nájsť výrobcov týchto svietidiel v požadovanej a zaručenej kvalite a predávať ich hotové svietidlá
•	Zriadiť vlastnú výrobu svietidiel - kupovať kvalitné  LED bloky, napájacie zdroje a Al profily.
Prvé riešenie si nevyžaduje žiadnu investíciu, iba dobrú cenovú politiku pri nákupe a predaji
Druhé riešenie si vyžaduje značnú investíciu do nákupu technológie výroby, montáže a svetelného merania výrobkov.
Aj tento problém treba v nastávajúcom období veľmi aktuálne riešiť.

Košice 6.5.2015

Ing. Juraj Prídavka